Document ID: /roh_data/filtered/fineweb-2-filterrobots_roh.jsonl.gz/26785

Hans-Jörg «Charlie» Aliesch – l'um che ha quasi vesì l'entir mund
Hans-Jörg Aliesch viva dapi bun diesch onns a Putz. Uss cun 73 onns giauda el la vita davent dal grond travasch, quai ensemen cun sia partenaria e ses chaun.
Il temp sin il bastiment da vitgira è stà il temp da mia vita.
Durant sia vita ha l'um, ch'è creschì si en il chantun Turitg, dentant quasi vesì l'entir mund. Cun 22 onns ha el decis dad ir a lavurar sin in bastiment da vitgira sco maschinist. «Charlie», sco el vegniva numnà sin il bastiment dals collegas, guarda gugent enavos sin quest temp. Quai saja il pli perdert ch'el haja fatg insacura.
Ueli Thöny – l'um ch'enconuscha il vitg sco strusch in auter
L'um da 67 onns viva dapi il 1980 a Putz. Suenter ch'el è naschì en il vitget, è el stà davent per in lung temp. L'anteriur scolast giauda uss sia pensiun a Putz. Quai ensemen cun sia dunna.
Plinavant dattan Ueli Thöny e sia dunna durant quest'emna alloschi a noss redactur. Els abitan en ina chasa veglia dal 17avel tschientaner.
Paul Nebel – l'um dal lotto
Dapi bun tschintg onns han intginas persunas dad «Unterputz» ina tradiziun in zic speziala. Els s'inscuntran per emplenir ora las cifras per il lotto da «Euromillions».
L'organisatur da quels inscunters è Paul Nebel, che ha 79 onns. El è creschì si en la Bassa, giauda uss dentant gia dapi blers onns da viver a Putz ensemen cun sia dunna. Tranter ils seniors dal vitg vala el sco il grond expert da la tecnica moderna.
RR actualitad 12:00